Maimua mag Caifás aig wai nʉʉ awia ãspa urumua õor mor dawaa aadem ee,
jũrr Romaam chi gobernador aar athaadejierram.
Mamʉ judionaan pod judionaan khabam khʉʉn deg dubju khaba aajerr aawai chi gobernador degcha chan dubbajierram.
Mag dubtarr akhiin,
mag phiesta Pascua burrju noram arr aawai mag phiesta ee thach khoojemjã pod khoju khabakham,
mag dubtarr gaaimua Ẽwandam dakhĩir ãr nʉisimjota nʉisip aajerr aawai.
Ich Pilatooujã mag khaphʉ sĩerr aawai warag ichta dawag oberchewia ich garmuata amag,
—¿Jãgajĩ jãg wounau?
¿Khan gaaimua pãrau i khaibag waupi nʉ?
a jeeujim.
Magbaawai amachdeu chi Jesús igwia,
—Mʉg woun õor khaigbam khaba akhiin,
pʉ aig marau i wai beebakhamgui ajierram,
i khaibag waupi jaaumkhĩir.
Magbaawai Pilatoou warag amag,
—Athaadet,
maimua pãachdeuta pãach ley gaai jaau simjo abat ajim i dʉi.
Magbaawai sereu phobaadewi chi judionaanau irig,
—Pari pãar Romapienau marag pod õor thõopiba jaautarr aawai pãachdeuta i thõoju aai naabahab ajierram.
Pari mag Romapienagta amachdeu i thõopi jaau nʉmjã,
ag nawe ich Jesuu pakuls gaai ich thõoju jaautarrjo thum ich ag eyaa obermkhĩir jaau nʉmta amachdeujã khaugba naajim.
Chi judionaanau ichig magbaawai deeu ierrag dubwia,
chi Jesús ich aigcha thʉ̃r aunaa ichigchata,
—¿Pʉʉta chadcha judionaan Reí?
ajim anʉm Pilatoou.
Magbaawai Jesuu irig,
—¿Pʉch khĩirjug eepai mag khĩirjug ompaa auwiata mʉrʉg mag chirʉ́,
wa deeum khʉʉnau pʉchig mag jaautarr aawaita mag chirʉ́wa?
ajim aajem.
Magbaawai Pilatoou irig,
—¿Mʉʉta magan judiopa ajim anʉm,
magʉm nem mʉchig jaaubamjã khap aag?
¿Pʉch meeunaupai phadnaan chi pornaan dʉimuata mʉ aig pʉ aibeebajĩ?
¿Pua khani jãgjimma ajim anʉm am dakhĩir,
pʉch dʉi mʉgamkhĩir?
Magbaawai Jesuu irig,
—Mʉ chan mʉg durr gaai Reikhaagjã beebajimgui ajim anʉm.
Mʉg durr gaai Reikhaagta mʉ beetarr akhiin,
mʉch kõit werbʉmkhĩir mʉ õor phe wai chirakhamgui ajim anʉm,
judionaan chi pornaanag sĩi mʉch pʉr deem ugua.
Pari mʉig eegar chan mʉ Reikhaju durr khabamgui ajim anʉm.
I mag iekhabarm ũrbaawai chi Pilatoou irig,
—¿Magan pʉʉn chadcha reipamá?
ajim anʉm.
Magbaawai Jesuu,
—Pua khabá khaphʉ jaaubapʉim;
mʉ chadcha Reiu ajim aajem.
Mʉ mʉg durr gaai parhoobam chaaidamjo thaabachetarran,
mʉ Ayau chadcharam iek jaaupi sim jawaanta beejim.
Maagwai thum mag chadcharam iek ʉkham khõsi ʉkha nʉm khʉʉnaun mʉ iek ũrm khõsi ũurjemgui ajim aajem Jesuu.
Magbaawai Pilatoou irig,
—Mag chadcharam iek anʉm,
¿ma khanim iekhauma?
ajim anʉm.
Mag “¿Ma khanim iekhauma?”
a jeeupet awi deeu dawag oberbaadejim,
jũrr chi judionaan dʉi iekhaan.
Mag oberwi amag,
—Mua mʉg woun bʉ̃ʉrjã kulp paraa sim ooba chirʉmgui ajim,
pãrau jaau nʉmjo.
Pari mʉg phiesta Pascuapierr pãrau preso ãb pãachdeu khõsim obeerpi jaaujeewai,
¿mua mʉg pãar Rey ideu mapiju jãg chirʉ́?
ajim Pilatoou chi judionaanag.
Pari magbaawai deeu sereu phobaadewi,
—Jã chan oob pʉapʉim.
Jã pʉapʉiju khãai,
Barrabaata obeerbapʉpʉi aajeejim jũrram khʉʉnau.
Pari chi Barrabás õor thõomie anaa nem jĩgkhaajem gaaimuata preso sĩejim.